भैड़ देवते दी कत्थै च औंदा ऐ जे किस चाली नागराज बासक दा पुत्तर भैड़ ( जिसने कपलास कुण्डै बिचा तवी नदी कड्डी आंदी ही) समुंदरें दे राजा वरूण दी कन्या ब्याही लेई आया हा। भैड़ देवते दे थानै पर लोक अज्ज बी जागतें दे मूनन करदे न, ते उनें मच्छें गी आटा खलांदे ते सुक्खनां सुखदे न, जेड़े लोककत्थै अनुसार, समुंदरै दे राजे ने राजकुमारै गी दाजै च दित्ते हे। इयां गै सरूईसर ते मानसर बारै "पताल रानी" जां "मच्छर-महारानी" आदि दियां कत्थां सुनचदिआं न। देयाली, लोह्ड़ी, करवाचौथ, संकट-चौथ आदि तेहार अपनी संस्कृति दे थम्म समझे जंदे न। इन्दे बारै बी अनेक कत्थां सुनने च औंदियां न। देयाली दे तेहारै कन्ने सरबन्ध रक्खने आलियां ते आपूं च रलदियां-मिलदियां केईं कत्थां न, जिन्दे सांझे सूत्र इस चाली न :